Víkingar frá Ólafsvík báru sigur úr bítum í b-deild Lengjubikarsins í knattspyrnu . Þeir lögðu Völsunga frá Húsavík að velli 4 : 2 í hreinum úrslitaleik sem fram fór í Boganum á Akureyri sl. laugardag . Þorsteinn Már Ragnarsson skoraði tvívegis fyrir Víkinga og þeir Edin Beslija og Eldar Masic sitthvort markið . Árangur Víkinga var frábær á mótinu , þeir unnu alla sína leiki , skoruðu 26 mörk og fengu á sig sjö mörk í jafnmörgum leikjum . Jónas Gestur Jónasson formaður knattspyrnudeildar segir að ekki sé hægt að biðja um betri byrjun á tímabilinu , titill í höfn og að auki sé liðið komið áfram í Visa-bikarinum , en Víkingar lögðu Létti 4 : 2 í Breiðholtinu sl. fimmtudagskvöld . Fyrsti leikurinn í 1. deild Íslandsmótsins verður síðan á Ólafsvíkurvelli nk. laugardag þegar nýliðar KV úr Vesturbæ Reykjavíkur kemur í heimsókn .